## Ո Ր Ո Շ ՈՒ Մ Ս/19-24

ՎԱՐՉԱԿԱՆ ՏՈՒՅԺ ՆՇԱՆԱԿԵԼՈՒ ՄԱՍԻՆ

«11» մարտ 2024թ. ք. Կապան

ՀՀ բնապահպանության և ընդերքի տեսչական մարմնի (այսուհետ՝ Տեսչական մարմին) Սյունիքի տարածքային բաժնի պետ Արտակ Արամի Սահակյանս քննելով «Խ և Մ ընկերներ» սահմանափակ պատասխանատվությամբ ընկերության (այսուհետ նաև` Ընկերություն) տնօրեն Արթուր Լավրենտի Վարդանյանի (անձնագիր՝ AV0235293, տրված 27․05․2022թ 007-ի կողմից, հասցե՝ քաղաք Երևան, Քանաքեռ-Զեյթուն, Պ, Սևակի փ․, 106 շ․, բն․ 68) նկատմամբ հարուցված վարչական իրավախախտման գործի վարույթի նյութերը՝

Պ Ա Ր Զ Ե Ց Ի

Տեսչական մարմնի ղեկավարի 2023 թվականի նոյեմբերի 16-ի ստուգում իրականացնելու մասին թիվ 255-Ա հանձնարարագրի հիման վրա 2023 թվականի դեկտեմբերի 4-ից մինչև 2023 թվականի դեկտեմբերի 8-ը ներառյալ իրականացվել է ստուգում «Խ և Մ ընկերներ» սահմանափակ պատասխանատվությամբ ընկերությունում (ՀՎՀՀ՝ 09210356)։ Ընկերությունում ստուգմամբ ընդգրկվող ժամանակաշրջանը ներառում 2005 թվականի հունիսի 22-ից մինչև ստուգման ավարտն ընկած ժամանակահատվածը։

Իրականացված ստուգման արդյունքում Ընկերության նկատմամբ 2024 թվականի հունվարի 15-ին կազմվել է թիվ 255-Ա ստուգման ակտը և 2024 թվականի փետրվարի 27-ին Ընկերության տնօրեն Արթուր Վարդանյանի նկատմամբ՝ վարչական իրավախախտման վերաբերյալ թիվ 10/09 արձանագրությունը հետևյալ իրավախախտման վերաբերյալ․

2023 թվականի դեկտեմբերի 5-ին իրականացվել է զննում Ընկերությանը 2016 թվականի օգոստոսի 10-ին տրամադրված թիվ 000148 ջրօգտագործման թույլտվության 5-րդ կետի «ա» ենթակետի և նույն ջրօգտագործման թույլտվության անբաժանելի մաս հանդիսացող լրացուցիչ պայմանների 6–րդ կետի համաձայն X = 460 20, 51.9,, Y = 390 29, 54.6,, կոորդինատական կետերով ամրագրված Որոտան գետի Գորիս վտակում՝ ջրառի կետ հանդիսացող վայրում, որի ժամանակ պարզվել է, որ վերոնշյալ ջրառի կետն ապահովված է ջրաչափով, սակայն ջրաչափը սահմանված կարգով կապարակնքված չէ, որի վերաբերյալ կազմվել է N 255 զննման արձանագրությունը:

Ընկերությունը խախտել է 2016 թվականի օգոստոսի 10-ին ստացած թիվ 000148 ջրօգտագործման թույլտվության 13-րդ կետի 1-ին ենթակետի պահանջն, այն է՝ ջրառի կետում տեղադրված ջրաչափը սահմանված կարգով կապարակնքված չէ։

Ընկերության կողմից խախտվել է Հայաստանի Հանրապետության ջրային օրենսգրքի 27-րդ հոդվածի 2-րդ պարբերության պահանջը։

Նշված իրավախախտման համար նախատեսված է պատասխանատվություն Վարչական իրավախախտումների վերաբերյալ ՀՀ օրենսգրքի 632-րդ հոդվածի 2-րդ մասով, այն է՝ ջրօգտագործման թույլտվության պահանջները չկատարելը՝ առաջացնում է տուգանքի նշանակում քաղաքացիների նկատմամբ` սահմանված նվազագույն աշխատավարձի երկուհարյուրապատիկից մինչև չորսհարյուրապատիկի չափով, իսկ պաշտոնատար անձանց նկատմամբ` սահմանված նվազագույն աշխատավարձի հինգհարյուրապատիկից մինչև ութհարյուրապատիկի չափով:

Վարչական իրավախախտման գործի շրջանակներում ձեռքբերված ապացույցներով հիմնավորվել է, որ վերը նշված իրավախախտման համար պատասխանատու անձ է հանդիսանում Ընկերության տնօրեն Արթուր Վարդանյանը։

Արթուր Վարդանյանը պատշաճ ծանուցվել է 2024 թվականի մարտի 11-ին՝ ժամը 15:00-ին, նշանակված վարչական իրավախախտման վերաբերյալ գործի քննության տեղի և ժամանակի մասին, սակայն չի ներկայացել գործի քննությանը, առարկություններ և գործի քննությունը հետաձգելու վերաբերյալ միջնորդություն չի ներկայացրել:

Սույն վարչական իրավախախտման գործի վարույթով վարչական պատասխանատվությունը մեղմացնող կամ ծանրացնող հանգամանքներ առկա չեն։

Ելնելով վերոգրյալից և ղեկավարվելով Վարչական իրավախախտումների վերաբերյալ Հայաստանի Հանրապետության օրենսգրքի 632-րդ հոդվածի 2-րդ մասով, 242-րդ հոդվածով և 282-րդ հոդվածի 1-ին մասի 1-ին կետով՝

Ո Ր Ո Շ Ե Ց Ի

1. «Խ և Մ ընկերներ» սահմանափակ պատասխանատվությամբ ընկերության տնօրեն Արթուր Լավրենտի Վարդանյանի նկատմամբ կիրառել վարչական պատասխանատվության միջոց՝ տուգանք, սահմանված նվազագույն աշխատավարձի հինգհարյուրապատիկի չափով՝ 500000 (հինգ հարյուր հազար) Հայաստանի Հանրապետության դրամ /վճարումը՝ 900005024063 հաշվեհամարին/։

2. Սույն որոշումն ուժի մեջ է մտնում Արթուր Վարդանյանին հանձնելուն (հանձնված համարվելուն) հաջորդող օրվանից։

3․ Սույն որոշումը կարող է բողոքարկվել վերադասության կարգով Տեսչական մարմնի ղեկավարին հանձնելու (հանձնված համարվելու) օրվանից հետո 30 օրվա ընթացքում կամ դատական կարգով ՀՀ վարչական դատարան՝ ուժի մեջ մտնելու պահից երկամսյա ժամկետում։

4. Որոշման օրինական ուժի մեջ մտնելու պահից երկամսյա ժամկետում չբողոքարկելու դեպքում այն դառնում է անբողոքարկելի և ենթակա է հարկադիր կատարման։

ՍՅՈՒՆԻՔԻ ՏԱՐԱԾՔԱՅԻՆ ԲԱԺՆԻ ՊԵՏ Ա․ ՍԱՀԱԿՅԱՆ